Tân Kia̍t-hiàn

**Tân Kia̍t-hiàn** () sī Tâi-oân Ko-hiông-chhī chhut-sin ê chit-gia̍p iá-kiû soán-chhiú, chú-iàu siú-pī ūi-tì sī gōa-iá-chhiú, mā ē-sái tam-jīm lāi-iá-chhiú. Chit-má tī Tiong-hôa Chit-pāng Thóng-it 7-ELEVEn Sai hāu-le̍k. In-ūi khòaⁿ--khí-lâi chok-sêng ián-oân Ngô͘ Kî-liông, só͘-í koh hőng kiò-chò "Sì-iâ".

2025-nî 3-goe̍h 21, Thóng-it 7-ELEVEn Sai soan-pò͘ kah Tân Kia̍t-hiàn chhiam--leoh 10-nî sûn-kiû-oân ê pó-chiòng ha̍p-iok, chóng kè-ta̍t 2-ek Sin-tâi-phiò, pau-koat pó-chiàng sin-chu 1.68-ek, lēng-gōa koh ū 3200-bān ê kek-lē chióng-kim. Kî-tiong ha̍p-iok chóng kè-ta̍t 2-ek, chhiau-kòe Kang Khun-ú ha̍p-iok ê 1.4-ek kho͘, phah-phòa Tiong-chit kì-lo̍k, chiâⁿ-chò sú-siōng thâu-chi̍t-ūi "2-ek-lâm (2億男)", pó-chiong sin-chu 1.68-ek, kāng-khoán sī Tiong-chit ê sin kì-lo̍k.

## Seng-pêng
Ko-tiong ê sî khì Ji̍t-pún tha̍k Okayama Kiōng-seng Ko-hāu, kah chêng Tiong-sìn Hiaⁿ-tī chóng-kàu-liān Ngô͘ Ho̍k-liân in kiáⁿ, Tâi-kǹg Hiông-eng iá-chhiú Ngô͘ Liām-têng sī sam-iû ê tàu-thâu. Pit-gia̍p liáu-āu bat chham-ka Ji̍t-pún Chit-pāng soán-siù, tān-sī lo̍h-bóe bô hőng kéng-tio̍h. Āu-lâi i tńg-lâi Tâi-oân ka-ji̍p gia̍p-û ê Tâi-oân Tiān-le̍k Iá-kiû-tūi phah-kiû, mā bat hőng kéng--ji̍p-khì 2014-nî 21U Sè-kài-poe Iá-kiû-sài kok-ka-tūi, hit-tang-chūn tio̍h ū Tiong-chit tūi-ngó͘ khì mn̄g i kám beh chham-ka lâi-nî ê soán-siù-hōe, tān-sī i soán-te̍k kè-sio̍k lâu tī Tâi-tiān, it-ti̍t kàu 2016-nî chiah koat-tēng beh chham-ka Tiong-hôa Chit-pāng soán-siù.

2016-nî 6-goe̍h, tī kùi-tiong soán-siù-hōe hō͘ Thóng-it 7-ELEVEn Sai-tūi í tē-2-lûn tē-5-ūi kéng-tio̍h, kah kâng-nî tē-1-lûn hőng kéng-tio̍h ê tūi-iú So͘ Tì-kia̍t lóng hőng jīn-ûi sī gōa-piáu seⁿ kah bē-bái ê kiû-oân. Kâng-nî 7-goe̍h 11, í chhiam-iok-kim 440-bān kho͘, kek-lē chióng-kim 100-bān kho͘ ka-bêng Thóng-it 7-ELEVEn Sai-tūi. Chū-chiông Thóng-it goân-pún ê iû-kek-chhiú Tân Iông-ki choán-jīm sam-lúi-chhiú liáu-āu, Thóng-it Sai tio̍h bat chhì-kòe iōng kúi-nā ê lâng lâi chiap-thè siú iû-kek, tān-sī hāu-kó lóng bô-siáⁿ hó. Tân Kia̍t-hiàn ê ka-ji̍p, hőng jīn-ûi sī Sai-tūi bī-lâi kúi-nā nî ê iû-kek-chhiú, m̄-koh it-poaⁿ jīn-ûi i sī kong-kek pí hông-siú koh-khah hó ê soán-chhiú, só͘-í i mā ū siú-pī bô-kàu ún-tēng ê būn-tê.

2018-nî 9-goe̍h, in-ūi hit-nî tī iû-kek ê siú-pī chōng-hóng khah bái, Thóng-it tio̍h koat-tēng tī chhun-ê pí-sài tang-tiong kā Tân Kia̍t-hiàn sóa-khì gōa-iá lâi kiám-khin i tī siú-pī siōng ê ap-le̍k.

2019-nî in-ūi kū-nî ê siú-pī būn-tê, siú-pī ūi-tì kái-chò jī-lúi-chhiú. 4-goe̍h 20 tī Thian-bú Iá-kiû-tiôⁿ bīn-tùi Tiong-sìn Hiaⁿ-tī ê pí-sài tong-tiong hō͘ tùi-hong ê sian-hoat tâu-chhiú Iôⁿ Chì-liông kiat-tio̍h chiàⁿ-chhiú chhiú-ba̍k, siōng-pòaⁿ kiû-kùi chhun-ê sài-sū bô-hoat-tō͘ phah. 8-goe̍h 30 hőng sóa-chhut kiû-tūi 60-lâng miâ-toaⁿ, hit1-kùi khak-tēng pò-siau.

2020-nî khai-kùi ê sî sī iû-kek-chhiú, tān-sī 11-tiôⁿ chhut-sài tio̍h chhut-hiān 7-pái sit-gō͘ chō-sêng sìn-sim ê būn-tê, mā éng-hióng tio̍h táⁿ-kek ê piáu-hiān。Chū 5-goe̍h 10-hō khai-sí kái-siú gōa-iá, kiat-kó kah So͘ Tì-kia̍t, Lîm An-khó cho͘-sêng "gōa-iá 3 sòe", chiâⁿ-chò Sai-tūi chiàn-chek hó--khí-lâi, sīm-chì sī thang chham-ka kùi-āu-sài ê chi̍t tōa koan-kiān.

## Keng-le̍k
* Ko-hiông-chhī Lêng-ngá-khu Tiong-chèng Kok-sió Siàu-pāng-tūi
* Ko-hiông-chhī Tāi-jîn Kok-tiong Chheⁿ-siàu-pāng-tūi
* Ko-hiông-chhī Sam-bîn Ko-tiong Chheng-pāng-tūi
*  Okayama-koān Kiōng-seng Ko-téng Ha̍k-hāu
* Tâi-oân Tiān-le̍k Iá-kiû-tūi (2013-nî－2016-nî)
*Tiong-hôa Chit-pāng Thóng-it 7-ELEVEn Sai-tūi (2016-nî 7-goe̍h 11－)

## Te̍k-sû Sū-chek
* 2016-nî 8-goe̍h 3-hō tī Tâi-lâm Iá-kiû-tiôⁿ bīn-tùi Tiong-sìn Hiaⁿ-tī Tēⁿ Khái-bûn, phah chhut chi̍t-ki jī-lúi an-táⁿ, sī i seng-gâi thâu-1-ki an-táⁿ, mā tit-tio̍h seng-gâi thâu-1-ê táⁿ-tiám; 8-goe̍h 7-hō kāng-khoán tī Tâi-lâm kiû-tiôⁿ, bīn-tùi Lamigo Thô-oân Roman, kòng-chhut seng-gâi thâu-1-ki hőng-bú-láng, ū 3-hun ê táⁿ-tiám.
* 2017-nî 3-goe̍h 1-hō tī Fukuoka Kī-tàn kí-hêng ê Tiong-chit Ji̍t-chit Tùi-khòng-sài tē-2-chiàn sian-hoat chiōⁿ-tiôⁿ, phah-chhut 3-ki an-táⁿ, pēng-chhiáⁿ phah--tńg-lâi Tiong-hôa Chit-pāng Liân-tūi ê ûi-it 1-hun táⁿ-tiám.
* 2018-nî 8-goe̍h 4-hō tī Tâi-lâm Iá-kiû-tiôⁿ, 9-kio̍k-hā bīn-tùi Lamigo Thô-oân Ngô͘ Sêng-tiat, phah-chhut seng-gâi thâu-1-ki chài-kiàn an-táⁿ.
* 2019-nî 4-goe̍h 9-hō tī Thô-hn̂g Kok-chè Iá-kiû-tiôⁿ, 9-kio̍k-siōng bīn-tùi Lamigo Thô-oân Tân Ú-hun, phah-chhut seng-gâi thâu-1-ki móa-lúi hőng-bú-láng.
* 2020-nî 7-goe̍h 31, tī Sai-Oân-chiàn tang-tiong, phah-chhut i chit-pāng seng-gâi ê tē-500-ki an-táⁿ.
* 2020-nî 9-goe̍h 29, tī Tâi-lâm Iá-kiû-tiôⁿ bīn-tùi Tiong-sìn Hiaⁿ-tī ê pí-sài tang-tiong, tī 3-kio̍k-hā phah-chhut seng-gâi tē-200-hun táⁿ-tiám.
* 2020-nî 10-goe̍h 31, tī Chiu-chè Iá-kiû-tiôⁿ tùi-chiàn Tiong-sìn Hiaⁿ-tī ê Tâi-oân Tōa-sài thâu-1-chiàn, 6-kio̍k-siōng bīn-tùi Rogers tī 1-ê táⁿ-se̍k lāi-té tio̍h tîⁿ liáu 14-kiû, chhòng-chō Tiong-chit chóng-koan-kun-sài ê kì-lo̍k. (Lo̍h-bóe kéng-tio̍h sì-pháiⁿ-kiû pó-sàng)
* 2020-nî 11-goe̍h 8-hō, tī Chiu-chè Iá-kiû-tiôⁿ tùi-chiàn Tiong-sìn Hiaⁿ-tī ê Tâi-oân Tōa-sài tē-7-chiàn, 7-kio̍k-siōng bīn-tùi N̂g Un-sù kòng-chhut i tī chóng-koan-kun-sài ê tē-1-ki hőng-bú-láng.
* 2024-nî 5-goe̍h 25, tī Tâi-lâm Iá-kiû-tiôⁿ tùi-chiàn Tiong-sìn Hiaⁿ-tī Mengden, 1-kio̍k-hā phah-chhut kò-jîn chit-pāng seng-gâi tē-1000-ki an-táⁿ, sī Tiong-chit sú-siōng tē-2-kín ta̍t-sêng chhian-an ê thûi-á-chhiú.
* 2024-nî 11-goe̍h 24, Sè-kài Iá-kiû 12-kiông Sài Koan-kun-chiàn, tī Tang-kiaⁿ Kī-tàn tùi-chiàn Ji̍t-pún, 5-kio̍k-siōng kòng-chhut chi̍t-ki 3-hun ê hőng-bú-láng, lo̍h-bóe Tâi-oân í 4:0 the̍h-tio̍h tūi-sú thâu-1-ê Sè-kài 3 Tōa-sài ê kim-pâi, Tân Kia̍t-hiàn mā í 12-kiông sú-siōng siōng koân ê 0.625 táⁿ-kek-lu̍t tit-tio̍h táⁿ-kek-ông, chòe-ka siú-pī kiû-oân, chòe-ka tiong-gōa-iá-chhiú kah MVP.
### Kî-thaⁿ
*2016-nî 7-goe̍h 13, Tân Kia̍t-hiàn kah Ngô͘ Kî-liông tī N̂g Chú-káu ê bāng-lō͘ chiat-bo̍k téng-koân sio-kìⁿ.

## Chit-pāng Seng-gâi Sêng-chek
* (**Chho͘-o͘-jī** sī hit1-nî siōng-hó ê sêng-chek)

## Chham-khó Chu-liāu

## Gōa-pō͘ Liân-kiat
*
*